Kevin Johnson kon nie Vrydag verduidelik hoe Danie Dreyer se bloed op sy broek gekom het, of hoekom sy getuienis in die hooggeregshof in Pretoria drasties van sy verklaring aan die polisie verskil nie.
Johnson kon in kruisondervraging nie verklaar hoekom hy ná sy inhegtenisneming op 6 April daardie jaar in ’n polisieverklaring vertel het hoe hy en Furst vir Dreyer vasgehou het terwyl Papenfus hom “herhaaldelik” met ’n bronspot geslaan het nie.
Adv. Arno Rossouw, aanklaer, het Vrydag na getuienis verwys dat Johnson se DNS, sowel as die oorledene se bloed, op ’n langbroek gekry is.
Volgens Johnson was hy nog in die kombuis besig om “dwelm-lyne te sny”, toe hy sien hoe ’n man uit ’n slaapkamer kom en Papenfus hom terugdruk. Hy het iemand hoor skree en gesien Papenfus staan met ’n bronspot in die hande.
Die man was egter dood en hulle het die lyk onder die bed versteek. Hulle het dit later met Reddy se hulp in ’n mangat gegooi.
Die aanklaer het uit die verklaring voorgelees waarin Johnson vertel het hoe die drie mans by die slapende Dreyer se kamer ingegaan het. “Die ou toppie het wakker geword. Gerhard het gesê ons moet hom vashou. Ek en Ruvan het dit gedoen. Gerhard vat die speakerkabels en bind die ou toppie se hande en voete vas en sit ’n kussingsloop oor sy gesig.
“Die ou toppie het begin skree. Ruvan druk die ou toppie se mond toe en die ou toppie byt Ruvan se hand stukkend. Gerhard vat ’n brass pot en slaan die ou toppie oor die kop. Hy het hom aanmekaar bly slaan.”
Furst is saam met die beskuldigdes aangekla, maar die verhore is vroeër geskei weens sy swak gesondheid.